[Foto’s en video] 94-jarige se beste oplossing teen eensaamheidKeith Davison (Foto: Boyd Huppert) Regter Keith Davison (94) was baie eensaam nadat hy sy vrou, Evy, in April 2016 aan die dood afgestaan het. Hy het egter ŉ blink plan beraam om die eensaamheid te verdryf. Die egpaar was 66 jaar getroud. “Ek kon net nie meer die stilte verduur nie. Mens kan jou nie indink hoe dit is nie,” verduidelik Davison. “Mens huil baie. Dis maar net hoe dit is, want sy is nie meer hier nie.” Die afgetrede regter van Morris in Minnesota, VSA, het toe besluit om ŉ swembad in sy erf op te rig en nou het hy só baie besoekers dat sy huis nooit weer sal stil wees nie! Die swembad, ongeveer 10 m x 5 m, is vroeër vanjaar geïnstalleer en hy het die bure se kinders oorgenooi. Hy het intussen ook ŉ swembadheining vir veiligheid opgesit en eis ook dat daar ŉ volwassene moet by wees wanneer die kinders kom swem. Hy het drie volwasse kinders, maar nie enige kleinkinders nie. Een van die bure het egter vir hom gesê: “Jy het nou eintlik die hele buurt se kinders aangeneem. Hulle is nou jou kleinkinders!” Davison is nie meer eensaam nie en geniet dit selfs om self bietjie in die swembad te klim – sodra hy kans kry.